'Somer Son'-paartjie weer saam in komieklike advertensie | Maroela Media
Reynard Slabbert en Juanita Velts. (Foto: Verskaf)
Die akteurs Reynard Slabbert en Juanita Velts het fliekgangers in 2015 gaande gehad as die paartjie in die vakansiefliek Somer Son.
Nou is dié twee geliefde akteurs weer saam te sien as 'n paartjie in die jongste en komiese Slender Wonder-advertensie.
Somer Son vertel die verhaal van 'n paartjie wat ná vyf jaar van getroude lewe besluit het om weg te breek Mosambiek toe om die liefde net weer so 'n bietjie aan te wakker. Hulle ondervind egter motorprobleme in gietende reën en eindig gestrand op in die vreemde.
Fliekgangers was dit eens dat dié rolprent sommer vet pret was. Juis daarom is dit so lekker om twee van die akteurs van die rolprent nou in 'n ander gedaante saam op die kassie te sien.
Die advertensie speel ook af teen die agtergrond van 'n vakansie. Manlief (Slabbert) word by die lughawe voorgekeer deur sekuriteit, omdat hy glad nie soos sy paspoortfoto lyk nie. Dit lei tot 'n komiese oomblik of twee soos wat hy almal probeer oortuig dat hy wel die man op die foto is. Nadat hy sy bril afgehaal het en die lug uit sy wange geblaas het, glo hulle hom uiteindelik en laat hulle hom deurgaan.
Die sentrale tema van die advertensie spot met die feit dat so baie mense skaam is vir hoe hulle op hul ID-foto of paspoortfoto lyk. Dan kom die pittige boodskap – hoe wonderlik moet dit nie wees om soveel anders te lyk as toe die foto geneem is nie?
Kyk hier na dié prettige advertensie.
Ag, dankie Maroela Media, dié een het sommer 'n lekker "smile" laat opkom op 'n andersins moerige, moeilike, mislike Maandag!
Lag ek nou kliphard hier in my kantoor. Brilliant !!!!
Ag hoe lekkker om iets positief en komies tussen al die negatiewe nuus te sien, doen so voort. Ons het meer sulke ligte oomblikke nodig, ek voel nou sommer lus vir die res van my dag..